Diari Oficial de la Generalitat Valenciana


Sumari del DOGV 4254, del 22-05-2002 (2002/5267)

ORDE de 13 de maig de 2002, de la Conselleria de Medi Ambient, per la qual s'estableix un règim de primes per a l'eliminació de restes agrícoles i vegetació no desitjable sense emprar el foc, en cultius agrícoles llenyosos de secà situats en una franja de 500 metres al voltant dels terrenys forestals dels municipis d'Alcoi i Ibi, i es convoca la concessió de les primes per a l'exercici 2002.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4254

Data del DOGV
:   22-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/5267


Data del document
:   13-05-2002

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * Alcoi
    * Ibi
    * eliminació de residus
    * residu agrícola
    * ajuda a l'agricultura
    * explotació agrària
    * lluita contra incendis
    * suport econòmic
    * protecció del bosc

ORDE de 13 de maig de 2002, de la Conselleria de Medi Ambient, per la qual s'estableix un règim de primes per a l'eliminació de restes agrícoles i vegetació no desitjable sense emprar el foc, en cultius agrícoles llenyosos de secà situats en una franja de 500 metres al voltant dels terrenys forestals dels municipis d'Alcoi i Ibi, i es convoca la concessió de les primes per a l'exercici 2002. [2002/X5267]
  
El Reglament (CE) número 1.257/1999 del Consell, sobre primes al desenvolupament rural, incideix en els principis que van inspirar la reforma de la política agrícola comuna de 1992 en el sentit d'accentuar el vessant mediambiental de les actuacions en les zones rurals, però sense oblidar a la seua vegada que la política de desenvolupament rural ha de tenir com a objectiu restablir i reforçar la competitivitat i contribuir d'aquesta manera al manteniment i creació d'ocupació en les dites zones.
  
Igualment el Reglament refereix la necessitat d'establir mesures relatives a la protecció front a incendis de les zones classificades amb un risc alt o mitjà d'incendis forestals de conformitat amb el Reglament (CEE) número 2.158/92 del Consell, de 23 de juliol de 1992, relatiu a la protecció de les forests comunitàries contra els incendis.
  
La Llei 3/1993, Forestal de la Comunitat Valenciana, en el seu article 55, estableix que correspon a l'administració de la Generalitat Valenciana la planificació, coordinació i execució de les mesures i accions necessàries per a la prevenció i lluita contra els incendis forestals, conjuntament amb la resta d'administracions i en col·laboració amb els particulars.
  
La mateixa Llei, en el seu article 57, recull com a excepcional l'autorització de crema de restes agrícoles als terrenys confrontants o amb una proximitat amb la forest inferior a 500 metres. Aquesta restricció és conseqüent amb la gran incidència que tenen les negligències en activitats agrícoles en la iniciació d'incendis forestals.
  
Amb l'ànim de buscar vies alternatives a la crema en l'eliminació de restes agrícoles, capaces de comptabilitzar la conservació de les forests amb les demandes dels agricultors, la present Ordre es planteja com a experiència pilot en dos municipis de la Comunitat Valenciana en els termes municipals dels quals s'hi localitzen importants espais naturals.
  
En la seua virtut, a proposta de la Direcció General de Recursos Forestals i de conformitat amb el que disposa l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte i àmbit d'aplicació
  
1. L'objecte de la present ordre és realitzar una experiència pilot als municipis d'Alcoi i Ibi, dirigida a evitar la iniciació d'incendis forestals originats com a conseqüència de la realització de cremes agrícoles, mitjançant l'establiment d'un règim de primes per a l'eliminació de restes agrícoles i vegetació sense utilització de foc.
  
2. El període de vigència inicial del règim de primes establert en aquesta ordre es fixa en cinc anys, corresponents als exercicis pressupostaris 2002 a 2006.
  
3. L'àmbit d'aplicació d'aquesta ordre seran les parcel·les en explotació de cultius agrícoles llenyosos de secà, situades totalment o parcialment en una franja de 500 metres al voltant dels terrenys forestals dels municipis d'Alcoi i Ibi.
  
Article 2. Beneficiaris
  
Podran ser beneficiaris de les primes els titulars de drets de propietat, d'ús o gaudi, o les seues agrupacions, d'ara endavant ?titulars?, de parcel·les en explotació de cultius agrícoles de llenyosos de secà, situats totalment o parcialment en una franja de 500 metres al voltant dels terrenys forestals dels municipis d'Alcoi i Ibi, que s'hi comprometen a l'eliminació de les restes agrícoles i vegetació no desitjable procedent de les esmentades parcel·les mitjançant sistemes mecànics o altres ambientalment admissibles i sense la utilització de foc, durant el període comprés entre l'1 de gener i el 31 de desembre de l'any per al qual s'hi sol·licita la prima.
  
Article 3. Sol·licituds
  
1. Els interessats hauran de sol·licitar les primes que es regulen en aquesta ordre mitjançant els formularis recollits en l'annex 1 de l'ordre, en els quals hauran de figurar:
  
- Dades del titular de la parcel·la o parcel·les.
  
- Relació de totes les parcel·les en explotació de cultius agrícoles llenyosos de secà, situades totalment o parcialment en una franja de 500 metres al voltant de terrenys forestals, que es pretenen incloure en la sol·licitud, indicant les referències cadastrals alfanumèriques amb la superfície neta de cultiu llenyós de secà en la parcel·la, expressada en hectàrees amb dos decimals, així com l'espècie cultivada. Totes les parcel·les declarades se contrastaran amb la base de dades del cadastre de rústica i hauran de tenir la qualificació cadastral dins d'aquelles categories que tinguen la condició de cultius llenyosos de secà.
  
- Declaració del fet que totes les dades són certes i que el titular coneix les condicions establertes per la normativa per a la concessió de les primes.
  
- Declaració de què el titular adquireix els compromisos que s'especifiquen en aquesta ordre.
  
- Declaració del fet que prestarà col·laboració per a facilitar els controls i l'assessorament tècnic corresponent, així com que reintegrarà les quantitats cobrades indegudament, incrementades si és procedent amb l'interés legal corresponent.
  
2. Les sol·licituds es complimentaran en tots els seus apartats i hauran d'anar firmades pel titular de la parcel·la o parcel·les o persona degudament autoritzada per ell. En tot cas, quan el sol·licitant actue a través de representant, aquest haurà d'acreditar fefaentment aquesta condició com també com s'expressa en la sol·licitud les seues dades personals.
  
3. Les sol·licituds es presentaran en les oficines de la Conselleria de Medi Ambient o en la resta de llocs on es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4. Documentació a presentar junt amb la sol·licitud de primes
  
Junt amb la sol·licitud de les primes, el titular haurà d'aportar:
  
a) Acreditació de la identitat del sol·licitant:
  
a.1 Persones físiques:
  
- Fotocòpia compulsada del document nacional d'identitat i número d'identificació fiscal.
  
- Fotocòpia compulsada de la targeta de resident per als estrangers.
  
a.2 Persones jurídiques o agrupació de persones físiques.
  
- Fotocòpia compulsada del codi d'identificació fiscal.
  
- Còpia compulsada dels estatuts de l'entitat o escriptura de constitució o qualsevol altre document admissible de dret que ho acredite.
  
- Certificació de l'acta on conste acord de sol·licitar les primes i nomenament del representant de l'entitat per a efectuar la gestió.
  
- En el cas d'agrupacions de persones físiques es presentarà a més un document en el qual s'accepte per part de tots els membres de l'agrupació la responsabilitat solidària pel que fa al compliment dels compromisos, així com la de reintegrar les quantitats percebudes indegudament.
  
b) Acreditació de la titularitat de les dades per al pagament de la prima, a través del document normalitzat de la Conselleria de Medi Ambient de manteniment de tercers.
  
c) Croquis vedats que permeten localitzar la parcel·la agrícola, en el cas que en alguna parcel·la la superfície de cultiu no coincidisca amb la cadastral.
  
d) Per ales persones físiques o jurídiques no exonerades del compliment del que estableix l'Ordre de 30 de maig de 1996, de la Conselleria d'Economia i Hisenda, certificació d'estar al corrent de les seues obligacions tributàries i amb la Seguretat Social.
  
Article 5. Termini de sol·licituds
  
1. El termini general de presentació de sol·licituds s'estableix entre l'1 i el 30 de novembre de l'any anterior per al qual se sol·licita la prima.
  
2. Per a cada any de compromís, els titulars estan obligats a sol·licitar el pagament de l'anualitat corresponent, requisit imprescindible per al cobrament de les primes. La sol·licitud de pagament, que anirà adreçada a la Direcció Territorial de la Conselleria de Medi Ambient que corresponga, es presentarà segons model d'instància que s'adjunta a l'annex 2 d'aquesta ordre. El termini de sol·licitud de pagament serà de l'1 al 30 de novembre de l'any per al qual se sol·licita la prima. Les sol·licituds de pagament presentades amb posterioritat se consideraran com a no presentades, i es procedirà a l'anul·lació de l'expedient.
  
Article 6. Compromisos
  
Durant el període comprés entre l'1 de gener i el 31 de desembre de l'any per al qual se sol·licita la prima, els titulars de la parcel·la o parcel·les per a les quals se sol·licita la prima, hauran de:
  
1. No utilitzar el foc en cap tipus de pràctica o el foc en cap tipus de pràctica o operació que es realitze sobre el cultiu o sobre la vegetació dels marges o ribassos de la parcel·la o parcel·les acollides a aquesta ordre. Tota eliminació de restes procedents de podes o de vegetació no desitjable es realitzarà per mitjans mecànics o altres ambientalment admissibles.
  
2. No realitzar acumulació o emmagatzematge de residus agrícoles en la parcel·la o parcel·les, o en les seues immediacions, que no vaja seguida de la seua immediata eliminació.
  
3. Mantenir actualitzat un quadern en el qual resten reflectides totes les operacions i pràctiques que es realitzen sobre el cultiu que estarà sempre a disposició dels òrgans de gestió i inspecció.
  
4. Mantenir en explotació les parcel·les sol·licitades, tret que la parcel·la o parcel·les es traspassen totalment o parcialment a altre titular que se subrogue en els compromisos adquirits.
  
5. El titular estarà obligat a comunicar a la Conselleria de Medi Ambient qualsevol canvi ocorregut en la seua explotació que afecte als compromisos adquirits.
  
Article 7. Incompatibilitats
  
Les primes establertes en aquest ordre seran incompatibles amb les establertes en altres mesures agroambientals amb un objectiu similar.
  
Article 8. Canvi de titularitat de l'expedient
  
1. Les sol·licituds de canvi de titularitat de l'expedient es podran presentar en les mateixes oficines a les quals es refereix l'article 3 d'aquesta ordre.
  
2. En la sol·licitud hauran de figurar les dades del nou titular i els de l'anterior titular junt a la conformitat que dóna traspàs total o parcial de les parcel·les.
  
3. En el cas d'un nou titular sense compromís anterior, aquest haurà d'aportar junt a la sol·licitud la documentació acreditativa de la seua identitat i la resta de documentació relacionada a l'article 4 d'aquesta ordre.
  
4. El nou titular se subrogarà als compromisos adquirits per l'anterior titular pel temps restant contret per la parcel·la o parcel·les traspassades.
  
Article 9. Ampliació de superfície
  
1. Cada titular sols podrà ser beneficiari d'un únic expedient de sol·licitud de prima durant el període de compromís.
  
2. Es permetrà ampliar la superfície inicial per la incorporació de parcel·les per subrogació de compromisos adquirits per altres titulars.
  
3. Els compromisos adquirits s'ampliaran a la superfície addicional per la resta de període.
  
Article 10. Quantia de les primes
  
Els sol·licitants de les primes podran ser beneficiaris d'una prima de 75 euros/ hectàrea i any.
  
Les primes seran finançades al 100% per la Generalitat Valenciana.
  
Article 11. Règim de controls
  
La Conselleria de Medi Ambient realitzarà, tant controls administratius sobre la totalitat de les sol·licituds, com control sobre el terreny sobre una mostra d'almenys el 5% de les sol·licituds rebudes.
  
Els controls administratius consistiran en, la comprovació de les dades consignades en la sol·licitud de la prima, així com la seua adequació amb les dades que obre en poder de l'administració pública.
  
La documentació relativa a la titularitat de les parcel·les no s'aportarà amb la declaració, si bé haurà de ser aportada posteriorment en cas de detectar duplicitats en els controls administratius, o si se considera necessària per a qualsevol fase de la tramitació.
  
En la visita de control sobre el terreny es comprovara el compliment dels compromisos en les parcel·les sol·licitades, així com la superfície de les dites parcel·les.
  
Els titulars facilitaran a l'administració el corresponent quadern actualitzat en el qual estaran reflectides totes les operacions i pràctiques realitzades sobre el cultiu, així com tots aquells requisits i proves que se consideren necessaris per a comprovar la subvencionabilitat de les parcel·les.
  
En tot caso, els efectius integrats en el Pla de Vigilància Preventiva de la Comunitat Valenciana, controlaran les activitats que es realitzen en les parcel·les sol·licitades pel que fa a la incompatibilitat que tenen aquestes primes amb la utilització del foc en les dites parcel·les.
  
Quan es comprove que la superfície determinada en els controls és superior a la declarada en la sol·licitud de prima, serà la superfície declarada la que es tinga en compte per al càlcul de l'import de la prima.
  
Quan es comprove que la superfície declarada en una sol·licitud de prima és superior a la superfície determinada, l'import de la prima es calcularà a partir de la superfície efectivament determinada en el control. Tanmateix, llevat de causa de força major, en el cas que el dit excedent supere el 20% de la superfície determinada, no es concedirà cap prima.
  
Article 12. Reintegrament de les primes
  
El beneficiari de les primes estarà obligat al seu reintegrament incrementades en l'interés legal corresponent, calculat en funció del termini transcorregut entre el pagament i el reembors pel beneficiari, en els següents casos:
  
1. Incompliment dels compromisos adquirits, excepte causa de força major degudament justificada, en aquest cas se comunicarà per escrit a l'administració.
  
2. Si s'obstaculitzen els controls.
  
3. La renúncia de les primes únicament s'acceptarà, havent-ho comunicat per escrit en el termini de 30 dies hàbils a comptar des de la comunicació de la resolució de concessió. Cas de no fer-ho, s'entendrà que accepta la prima i les seues condicions, i estarà sotmès al règim de control.
  
Article 13. Casos de força major
  
1. Se consideraran causes de força major les següents:
  
a) Defunció del titular.
  
b) Incapacitat professional de llarga durada del titular.
  
c) Expropiació total o parcial de les parcel·les, si aquesta no era previsible el dia que es va subscriure el compromís.
  
d) Calamitats naturals greus que afecten seriosament la superfície agrícola de la parcel·la o parcel·les.
  
2. La notificació de les causes de força major i de les seus proves relatives hauran de comunicar-se per escrit en el termini de 10 dies hàbils a partir de la data des que ocórrega l'esdeveniment.
  
Article 14. Infraccions i sancions
  
Conforme amb l'article 72 h) de la Llei 3/1993, Forestal de la Comunitat Valenciana, la inobservança de les disposicions dictades per a la prevenció d'incendis i en especial la realització de foc en llocs, zones, dies o períodes prohibits són infraccions administratives, i conseqüentment seran sancionades d'acord amb el que estableix la citada llei.
  
Article 15. Tramitació i pagament
  
La proposta de resolució de les sol·licituds de primes correspondrà al director general de Recursos Forestals, el qual elevarà l'esmentada proposta al conseller de Medi Ambient per a la seua resolució. La proposta de resolució contindrà: la sol·licitud, parcel·la o parcel·les acollides a la prima, la seua superfície i quantia de la prima.
  
La sol·licitud se considerarà desestimada si la resolució no es notifica en el termini de sis mesos des de la finalització del termini de presentació de sol·licituds de prima.
  
La tramitació del pagament es realitzara prèvia sol·licitud de pagament del titular, de conformitat amb el que estableix l'article 5.2 d'aquest ordre. La proposta de resolució de la sol·licitud de pagament correspondrà al cap dels serveis territorials de la Conselleria de Medi Ambient, el qual elevarà la dita proposta al director general de Recursos Forestals, qui resoldrà i autoritzarà el pagament de les primes per delegació segons les disposicions finals primera i segona.
  
Les persones físiques o jurídiques no exonerades del compliment del que estableix l'Ordre de 30 de maig de 1996, de la Conselleria d'Economia i Hisenda, junt amb la sol·licitud de pagament anual hauran d'adjuntar certificació d'estar al corrent de les seues obligacions tributàries i amb la Seguretat Social.
  
Les despeses que originen l'aplicació de la present ordre es farà amb càrrec al capítol IV de la secció 14, Medi Ambient, servei 04, Direcció General de Recursos Forestals, i programa 442.40, Restauració i Protecció dels Recursos Naturals, línia T4807000 dels Pressupostos de la Generalitat Valenciana, la dotació anual de la qual estarà en funció de l'assignació que per a aquest programa de primes establisquen les corresponents lleis de pressupostos.
  
En tot el no regulat en aquesta ordre s'estarà al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS TRANSITÒRIES
  
Primera
  
Les primes que han de ser finançades amb càrrec a les primes corresponents al pressupost de l'any 2002, podran ser sol·licitades en el termini de trenta dies hàbils, des de la publicació de la present ordre en el Diari Oficial de la Generalitat Valenciana.
  
Les despeses que originen l'aplicació de la present ordre en l'exercici 2002 es farà amb càrrec als Pressupostos de la Generalitat Valenciana per a l'any 2002, amb un import global de 15.030,00 euros.
  
Segona
  
Excepcionalment per a l'exercici 2002, el període de compromís dels sol·licitants, establert a l'article 6 d'aquesta ordre, restarà reduït al comprés entre la data de finalització del termini de presentació de sol·licituds corresponents a aquest exercici i el 31 de desembre de 2002.
  
DISPOSICIONS FINALS
  
Primera
  
Per al desenvolupament i execució del que disposa la present ordre, es faculta el director general de Recursos Forestals de la Conselleria de Medi Ambient per a dictar les resolucions necessàries per a la seua aplicació.
  
Segona
  
Es delega en el director general de Recursos Forestals de la Conselleria de Medi Ambient l'autorització del pagament de les primes contemplades en aquesta ordre.
  
Tercera
  
La present ordre entrarà en vigor l'endemà d'haver sigut publicada en el Diari Oficial de la Generalitat Valenciana.
  
Quarta
  
Contra la present ordre, que posa fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà d'haver sigut publicada, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició davant el conseller de Medi Ambient en el termini d'un mes des de l'endemà d'haver sigut publicada, d'acord amb el que disposen els articles 116 i 117 de la Llei 4/1999, de 13 de gener, de modificació de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions concordants.
  
València, 13 de maig de 2002
  
El conseller de Medi Ambient,